paragraph_text: Tinitus je osjet zvuka u uhu ili glavi bez odgovarajućeg vanjskog podražaja. Zvuk se može očitovati kao zujanje ili šum. Tinitus nije bolest, nego je simptom, kojeg može izazvati velik broj stanja i bolesti (npr. upale uha, strana tijela u uhu), i nuspojava koju izazivaju neki lijekovi (npr. aspirin), no najčešći uzrok tinitusa je prekomjerno izlaganje glasnim zvukovima (poput industrijske buke ili glasne glazbe). Tinitus može biti prisutan u oba ili samo u jednom uhu. Razlikuje se i frekvencija pojedinih tinitusa. Također tinitus prema vremenu trajanja možemo podijeliti na kontinuirani i periodični.